A gyermekek jövője érdekében mottóval hirdetett demonstrációt a Pedagógusok Szakszervezete (PSZ) a budapesti Kossuth térre szombaton délután. A tüntetéshez több oktatási szakszervezet csatlakozott. A Facebookon több mint 1800-an jelezték részvételüket.

A követeléseik:

Értékálló bért az oktatásban dolgozóknak!

Maradjanak közalkalmazotti státusban a szakképzésben dolgozók!

Csökkentsék a diákok és a pedagógusok munkaterheit!

Rendezzék a túlmunka kérdését!

Vonják vissza a hatévesek kötelező beiskolázását!

Az Emberi Erőforrások Minisztériuma (Emmi) szombaton közleményben jelezte: a kormány megbecsüli a pedagógusokat és kész megvizsgálni további bérigényeiket. Mint írták, „a pedagógusok voltak az elsők, akik számára életpályaprogram és átfogó béremelési program indult”.

A tüntetés után a Fidesz is reagált: "a pedagógusdemonstrációra rátelepedő ellenzéket és a Soros-hálózatot csak a hatalom érdekli, nem a pedagógusok, valódi céljuk pedig az, hogy a bevándorlásellenes nemzeti kormány helyébe bábokat ültessenek Magyarország élére".